Vizêr paytextê Avusturya Viyana de nêzdîyê Sînagogî û Komelê Kulturî yê Îsraîlî de hêrişê hemdemî ameyî kerdene.
Polîsanê Viyana ewro serê sibayî eşkerayîyêke daye û pare kerd ke 3 kesî hetê hêrişkeran ra kişîyayî û polîsan hêrişkerêk kişt. Viyana de hêrişan ra dima rewşa îstîsnayîye ameye îlankerdene. Polîsan tay hêrişkerê bînî tepiştî. Hêriş de 15 kesî birîndar bîyî û rewşa 7 kesan giran a.
Wezîrê Karanê Zereyî Karl Nehammerî serê sibayî eşkerayîyêke daye û eşkera kerd ke polîsan eşt tay keyeyan ser û madeyê teqaberî vistî destî. Nehammerî da zanayene ke hêrişkerî sempatîzanê DAÎŞî bîyî.
Serekwezîr Sebastian Kurzî hêrişî ra dima medyaya dîjîtale ser o na eşkerayîye daye: ''Ma hêrişanê winasênan ra qet nêtersenê. Ma do têkoşînê xo yê vera terorî dewam bikerê.''
Yeno pawitene ke Kurz do nêmroje derheqê hêrişî de kombîyayîşê çapemenîye de zanayîşan bido.
